b'\n_START_ARTICLE_\nEdogawa Ranpo\n_START_SECTION_\nBakgrunn\n_START_PARAGRAPH_\nTaro Hirai  ble f\xc3\xb8dt i prefekturet Mie i 1894. Han kom fra en velst\xc3\xa5ende familie. Faren ledet et stort firma, og s\xc3\xb8nnen opplevde aldri noen \xc3\xb8konomiske sorger i ungdoms\xc3\xa5rene. Han vokste opp i Nagoya og studerte \xc3\xb8konomi ved Waseda-universitetet i Tokyo. Etter at han ble uteksaminert i 1912 hadde han forskjellige str\xc3\xb8jobber, som \xc3\xa5 redigere avis og selge nudler p\xc3\xa5 gaten._NEWLINE_Senere \xc3\xa5pnet han og noen av hans venner en bokhandel; p\xc3\xa5 denne tiden giftet han seg ogs\xc3\xa5. Han var en stor beundrer av vestlig kriminallitteratur, og s\xc3\xa6rlig av forfatteren Edgar Allan Poe.\n_START_SECTION_\nForfatter\n_START_PARAGRAPH_\nI 1923 skrev han sin f\xc3\xb8rste kriminalhistorie, Nisen d\xc3\xb5ka (\xe4\xba\x8c\xe9\x8a\xad\xe9\x8a\x85\xe8\xb2\xa8, \xc2\xabTo-sen koppermynten\xc2\xbb).  Den ble trykt i magasinet Shin Seinen, som ogs\xc3\xa5 trykte historier av forfattere som Edgar Allan Poe, Arthur Conan Doyle og G.K. Chesterton. Allerede for denne f\xc3\xb8rste novellen brukte han pseudonymet Edowaga Rampo, etter den japanske uttalen av navnet Edgar Allan Poe. Selv om Japan har sin egen kriminallitteratur, anses dette for \xc3\xa5 v\xc3\xa6re den f\xc3\xb8rste moderne detektivfortellingen i japansk litteratur. _NEWLINE_Taro Hirai skrev en rekke kriminalromaner, fra 1925 hovedsakelig med Kogoro Akechi (\xe6\x98\x8e\xe6\x99\xba\xe5\xb0\x8f\xe4\xba\x94\xe9\x83\x8e Akechi Kogor\xc5\x8d) som detektiv. Han regnes som en av de fremste japanske kriminalforfatterne, og var grunnleggeren av foreningen for japanske krimforfattere (MWJ, \xc2\xabMystery Writers of Japan\xc2\xbb). Mange av hans b\xc3\xb8ker er oversatt til vestlige spr\xc3\xa5k. _NEWLINE_Taro samarbeidet i fem \xc3\xa5r med sin oversetter James B. Harris for den f\xc3\xb8rste oversettelsen til engelsk av noen av hans historier, \xc2\xabJapanese Tales of Mystery and Imagination\xc2\xbb. Han kunne forst\xc3\xa5 talt engelsk, men hadde problemer med \xc3\xa5 tale og lese spr\xc3\xa5ket.\n_START_SECTION_\nEdogawa Rampo-prisen\n_START_PARAGRAPH_\nI 1954 opprettet han en litteraturpris som er oppkalt etter ham.'